CELEX: 62009TN0350
Language: mt
Date: 2009-09-04 00:00:00
Title: Kawża T-350/09: Rikors ippreżentat fl- 4 ta’ Settembru 2009 — ICO Satellite vs Il-Kummissjoni

7.11.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 267/76
            
         Rikors ippreżentat fl-4 ta’ Settembru 2009 — ICO Satellite vs Il-Kummissjoni
   (Kawża T-350/09)
   2009/C 267/137
   Lingwa tal-kawża: L-Ingliż
   
      Partijiet
   
   
      Rikorrenti: ICO Satellite Ltd (Slough, ir-Renju Unit) (rappreżentant: S. Tupper, Solicitor)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla d-Deċiżjoni Nru 2009/449/KE tat-13 ta’ Mejju 2009 dwar l-għażla ta’ operaturi ta’ sistemi pan-Ewropej li jipprovdu servizzi mobbli permezz tas-satellita (MSS) skont id-dispożizzjonijiet tal-Artikoli 230 KE u 231 KE;
            
         
               —
            
            
               tikkundanna lill-Kummissjoni għall-ispejjeż.u tagħti kwalunkwe ordni ieħor li hija tqis xieraq.
            
         
      Motivi u argumenti prinċipali
   
   Permezz tar-rikors tagħha, ir-rikorrenti titlob l-annullament tad-Deċiżjoni tal-Kummissjoni 2009/449/KE tat-13 ta’ Mejju 2009 dwar l-għażla ta’ operaturi ta’ sistemi pan-Ewropej li jipprovdu servizzi mobbli permezz tas-satellita (“MSS”) (1).
   Ir-rikorrenti ssostni li d-deċiżjoni kkontestata ċċaħħadha mid-drittijiet ta’ proprjetà tagħha li hija leġittimament għandha skont il-liġi internazzjonali. Ir-rikorrenti ssostni wkoll li d-deċiżjoni kkontestata hija kontra l-liġi peress li l-Kummissjoni:
   
               a)
            
            
               iddiskriminat kontra r-rikorrenti billi involviet l-ex president ta’ Inmarsat Ventures Limited Council (“Inmarsat”) fil-proċess deċiżjonali, u b’hekk kisret ir-rekwiżiti proċedurali sostanzjali u l-prinċipju tat-trattament ugwali; u
            
         
               b)
            
            
               aġixxiet b’mod irraġonevoli, billi għażlet lil Inmarsat u Solaris Mobile Limited minflok ir-rikorrenti meta din tal-aħħar allegatament tinsab f’pożizzjoni aħjar sabiex tipprovdi l-MSS.
            
         Skont ir-rikorrenti, billi adottat id-deċiżjoni kkontestata, il-Kummissjoni aġġixxiet b’mod sproporzjonat u b’mod diskriminatorju u kuntrarju għall-aspettattivi leġittimi tar-rikorrenti. Ir-rikorrenti ssostni wkoll li d-deċiżjoni kkontestata tikkostitwixxi wkoll ksur tad-drittijiet tagħha għat-tgawdija paċifika tal-possedimenti tagħha kif protetti mill-Artikolu 1 tal-Protokoll 1 tal-Konvenzjoni Ewropea tad-Drittijiet tal-Bniedem (KEDB), kif ukoll tad-dritt għat-tgawdija tad-drittijiet ċivili tagħha, inklużi d-drittijiet ta’ proprjetà u d-dritt tagħha għal smigħ imparzjali u pubbliku, stabbilit fl-Artikolu 6 tal-KEDB.
   
      (1)  2009/449/KE: Deċiżjoni tal-Kummissjoni tat-13 ta’ Mejju 2009 dwar l-għażla ta’ operaturi ta’ sistemi pan-Ewropej li jipprovdu servizzi mobbli permezz tas-satellita (MSS) (notifikata taħt id-dokument numru C(2009) 3746) (ĠU L 149, p. 65).